2016 இலாகூர் தற்கொலைத் தாக்குதல்

மார்ச் 27, 2016 அன்று  பாக்கித்தானின் இலாகூரின் பெரிய பூங்காக்களில் ஒன்றான  குல்சன்-இ-இக்பால் பூங்காவின் வாயிலுக்கருகில் நடந்த தற்கொலைத் தாக்குதலில் குறைந்தது 69 நபர்கள் உயிரிழந்தனர்; 300க்கும் கூடுதலானோர் காயமுற்றனர். உயிர்ப்பு ஞாயிறு நாளைக் கொண்டாடிக் கொண்டிருந்த கிறித்தவர்களை இலக்காகக் கொண்டு இந்தத் தாக்குதல் நடந்ததாக அறியப்படுகின்றது; இறந்தவர்களில் பெரும்பாலோர் பெண்களும் சிறுவர்களுமாவர். பாக்கித்தானிய தாலிபானின் ஜமாத்-உல்-அராரா என்ற தீவிரவாதக் குழு இத்தாக்குதலுக்குப் பொறுப்பேற்றுள்ளது.

பின்னணி

பாக்கித்தானில் சமயச் சிறுபான்மையினருக்கு எதிராக தீவிரவாதத்தில் ஈடுபடும் பல அமைப்புக்களுக்கு பாக்கித்தானிய தாலிபான் மேற்பார்ப்பு அமைப்பாக விளங்குகின்றது. இவர்களால் பாக்கிதானின் மக்கள்தொகையில் 2% வரையிலுள்ள கிறித்தவர்கள் மீது அடிக்கடி தாக்குதல்கள் நடத்தப்படுகின்றன.

2013இல் நடந்த தற்கொலைத் தாக்குதலில் வரலாற்றுச் சிறப்புமிக்க அனைத்துப் புனிதர் தேவாலயத்தில் 75 பேர் கொல்லப்பட்டனர். மார்ச் 2015இல் லாகூர் தேவாலயக் குண்டுவெடிப்பில் குறைந்தது 15 பேர் உயிரிழந்தனர். அப்போது தாலிபான் இதற்கு பொறுப்பேற்றதுடன் மேலும் பல தாக்குதல்கள் நடத்தப்படும் எனவும் எச்சரித்தது.

பாக்கித்தானிய தாலிபானின் ஒரு பிரிவான ஜமாத்-உல்-அரார், முதலில் குழுவிலிருந்து பிரிந்து பின்னர் மார்ச் 2015இல் மீண்டும் இணைந்தது. ஜமாத்-உல்-அரார் குழுதான்  நவம்பர் 2014இல் வாகா எல்லைத் தாக்குதலை நடத்தியது; இதில்  60 பேர் கொல்லப்பட்டனர்; 100க்கும் கூடுதலானோர் காயமுற்றனர்.

குண்டு வெடிப்பு
மாலை 6:30க்கு குண்டுவெடிப்பு நடைபெற்றது; அவசர உதவி  1122 தொடர்பாளர் மாலை 6:44க்கு அழைப்பு வந்ததாகவும் உடனே 23 மருத்துவ உதவுகை ஊர்திகள் அனுப்பப்பட்டதாகவும் கூறினார். 40க்கும் மேற்பட்ட உயிரற்ற உடல்கள் லாகூரின் ஜின்னா மருத்துவகத்தை வந்தடைந்தன. மருத்துவ உதவுகை ஊர்திகள் பற்றாது போனமையால் வாடகையுந்துகளும் தானிகளும் காயமுற்றோரை மருத்துவமனைக்குக் கொண்டு செல்ல பயன்படுத்தப்பட்டன. 2015ஆம் ஆண்டு மார்ச் மாதத்தில் இரண்டு இலாகூர் தேவாலயங்களில் குண்டுவெடிப்பை நடத்தியிருந்த பாக்கித்தானிய தாலிபானின் ஜமாத்-உல்-அரார் தற்போதைய குண்டுவெடிப்பிற்கும் உரிமை கோரியது. ஜமாத்-உல்-அராரின் தொடர்பாளர் எசனுல்லா எசான் கிறித்தவர்களை குறிவைத்து இத்தாக்குதல் நடத்தப்பட்டதாக உறுதிபடுத்தினார்.

மேற்சான்றுகள்

தமிழ் ஊடகங்களில்
தினமணி: லாகூரில் தற்கொலைப் படை தாக்குதல்:பெண்கள், குழந்தைகள் உள்பட 56 பேர் பலி 
 தி இந்து தமிழ்: லாகூர் தாக்குதலில் 69 பேர் பலி: கிறிஸ்தவர்களை குறிவைத்ததாக பயங்கரவாத அமைப்பு தகவல்
 பிபிசி தமிழ்: லாகூர் தற்கொலைத் தாக்குதலில் சிறார்கள் உட்பட 70 பேர் பலி
 உதயன்: பாகிஸ்தானில் தற்கொலைத் தாக்குதல் : 60 பேர் சாவு
 மாலைமலர்: லாகூர் பூங்காவில் மனித வெடிகுண்டு தாக்குதலில் பலி எண்ணிக்கை 70 ஆக உயர்வு

2016 நிகழ்வுகள்
பாக்கிசுத்தானில் தீவிரவாதத் தாக்குதல்கள்
இலாகூர்